ห่วงครัวเรือนรัดเข็มขัดลดใช้จ่าย
กสิกรไทยหวั่นบริโภคครึ่งปีหลังวูบ เหตุดัชนีเชื่อมั่นครัวเรือน 3 เดือนข้างหน้าวูบ เผยราคาสินค้า หนี้บ้านประชารัฐกดดัน
14 ก.ค. 2559

กสิกรไทยหวั่นบริโภคครึ่งปีหลังวูบ เหตุดัชนีเชื่อมั่นครัวเรือน 3 เดือนข้างหน้าวูบ เผยราคาสินค้า หนี้บ้านประชารัฐกดดัน
ศูนย์วิจัยกสิกรไทย เปิดเผยดัชนีความเชื่อมั่นครัวเรือน (KR-ECI) ประจำเดือน มิ.ย. 2559 ว่า ดัชนีปรับลดลงเล็กน้อยจากเดือนก่อนหน้า มาอยู่ที่ 42.5 จากระดับ 42.7 ในเดือน พ.ค. 2559 สะท้อน มุมมองครัวเรือนที่ระมัดระวังมากขึ้นต่อภาวะการดำรงชีพในปัจจุบัน โดยเฉพาะในประเด็นด้านสถานการณ์ราคาสินค้า และค่าใช้จ่ายต่างๆ รวมไปถึงภาระ หนี้สิน ขณะที่ครัวเรือนกลับมีมุมมองที่ดีขึ้นในเรื่องของรายได้และเงินออม ส่วนหนึ่งมาจากการจ่ายเงินพิเศษช่วงกลางปีของหลายองค์กร
ทั้งนี้ ครัวเรือนมีมุมมองที่กังวลเพิ่มมากขึ้นต่อสถานการณ์ราคาสินค้า โดยเฉพาะราคาอาหารและเครื่องดื่มที่ปรับตัวสูงขึ้นจากผลของภัยแล้งที่ผ่านมา และราคาน้ำมันขายปลีกที่ขยับขึ้นตามราคาในตลาดโลก รวมถึงมีความกังวลต่อภาระค่าใช้จ่ายต่างๆ และภาระหนี้สินที่มีความกังวลเพิ่มขึ้นในเดือน มิ.ย. 2559 โดยเฉพาะครัวเรือนในกลุ่มฐานรากที่ยังคงมีความเปราะบางในสถานะทางการเงินจากการก่อหนี้เพื่อที่อยู่อาศัยหรือรถยนต์
นอกจากนี้ ดัชนีสะท้อนมุมมองคาดการณ์ในอีก 3 เดือนข้างหน้า ปรับตัวลดลงติดต่อกันเป็นเดือนที่ 6 มาอยู่ที่ระดับ 43.3 จากแรงกดดันทางด้านความกังวลที่มากขึ้นในด้านสถานการณ์ราคาสินค้า และค่าใช้จ่ายต่างๆ รวมไปถึงภาระหนี้สินต่างๆ ที่คาดว่าจะเพิ่มขึ้นในครึ่งหลังของปี 2559 โดยเฉพาะภาระหนี้สินในหมวดที่อยู่อาศัยที่ได้รับแรงหนุนจากมาตรการกระตุ้นของภาครัฐ อาทิ โครงการบ้านประชารัฐ โครงการบ้าน ธอส. เพื่อข้าราชการ ซึ่งอาจส่งผลต่อการฟื้นตัวของการบริโภคภาคเอกชนในครึ่งหลังของปี
ศูนย์วิจัยกสิกรไทย มองว่า มาตรการของภาครัฐในระยะต่อจากนี้อาจจะมุ่งเน้นไปยังกลุ่มที่อ่อนไหวสูงต่อปัจจัยเสี่ยงทางเศรษฐกิจ เช่น ผู้ส่งออก กลุ่มฐานราก โดยกลุ่มผู้ส่งออกที่ได้รับผลกระทบจากความผันผวนของเศรษฐกิจโลก อาจส่งผลกระทบไปถึงภาวะการจ้างงานภายในประเทศ รวมทั้งการผ่อนคลายภาระหนี้สินในระยะสั้นเพื่อบรรเทาภาวะตึงตัวทางด้านรายได้ให้แก่กลุ่มฐานรากที่เป็นกำลังสำคัญของการบริโภคภาคเอกชน
อย่างไรก็ตาม มุมมองต่อรายได้และเงินออมในเดือน มิ.ย. 2559 ของครัวเรือนกลับปรับตัวดีขึ้นมาที่ 49.4 และ 46.1 จากระดับ 47.2 และ 45.4 ในเดือนก่อนหน้า ตามลำดับ สะท้อนความกังวลที่ลดลงในเรื่องรายได้และเงินออมของครัวเรือน โดยในเรื่องรายได้ ส่วนหนึ่งเป็นเพราะการจ่ายค่าตอบแทนพิเศษประจำครึ่งปีของหลายองค์กรในเดือน มิ.ย. ส่งผลให้เงินออมเพิ่มมากขึ้น
ขณะเดียวกัน ผลสำรวจยังชี้ว่า ครัวเรือนมีพฤติกรรมการออมที่เปลี่ยนแปลงไปจากเดือนก่อนหน้า โดยลดสัดส่วนการถือครองเงินสด และเปลี่ยนเป็นการถือครองหุ้นและทองคำเพิ่มขึ้น เพราะพฤติกรรมการแสวงหาผลตอบแทนที่สูงกว่าของภาคครัวเรือน ในช่วงความผันผวนของตลาดเงิน ตลาดทุน และตลาดทองคำ หลังผลการลงประชามติเบร็กซิตผิดจากตลาดคาดการณ์
ภาพประกอบข่าว